**Melyek lesznek idén a legjobb hazai fenntarthatósági kezdeményezések?**

***Az E.ON pályázata akár nemzetközi sikert is hozhat a nevezőknek***

**Fenntartható, energiatudatos és zöld kezdeményezések indulhatnak újra a nemzetközi Energy Globe verseny magyarországi fordulóján. Március 31-ig szinte bármilyen ötlettel lehet pályázni: akár egy családi otthon környezetbarát kialakításával, újszerű oktatási programmal, „okos” megoldásokkal, vagy a hatékony energiafelhasználást segítő elképzeléssel is. Magánszemélyektől szervezeteken át, a vállalatokon keresztül egészen az önkormányzatokig várják a kiírók a környezeti, energetikai problémákra megoldást nyújtó, a fenntarthatóságot, a hatékony energiafelhasználást, a környezet- és energiatudatos szemléletformálást, a zöldenergia felhasználását segítő megoldásokat, pályázatokat az E.ON versenyére. Az E.ON Energy Globe fődíja mi lehetne más, mint egy környezetbarát elektromos Nissan LEAF autó egyéves, ingyenes használata.**

Különleges lakóház, ami több energiát termel, mint amennyit fogyaszt, természet-idegen anyagoktól mentes ökogazdaság, lépten-nyomon megújuló energiaforrást használó kisközség, évi 70 ezer látogatót vonzó, a környezettel teljes harmóniában fejlesztett élménypark, a gázkonvektort „felokosító” technikai megoldás, környezettudatosságra nevelő matekblog – csak pár példa az E.ON Energy Globe Magyarország díj korábbi nyertesei közül.

Az 1999-ben indított Energy Globe Award a fenntarthatóság és az energiahatékonyság rangos nemzetközi eseménye, az energiavilág “Oscar-díjaként” tartják számon. A versenyeket ma már 177 országban – köztük Magyarországon – rendezik meg, a győztesek pedig bejutnak a nemzetközi döntőbe. A nevezéseket a hazai fordulóban 2019. március 31-ig várják a www.energy-globe.hu oldalon. A pályázatokat energetika, klímaváltozás és innováció terén elismert szakértők bírálják el. A nemzetközi zsűri által kiválasztott döntős pályázatok közül pedig a közönség online szavazással választhatja ki idén is, hogy ki legyen az egyes kategóriák győztese.

Pályázhatnak olyan magánszemélyek, akik a háztartásukban, tágabb közösségükben környezet- vagy energiatudatos változást hozó kezdeményezést indítottak el, olyan csapatok, akik az okos és fenntartható energiafelhasználást, energiatudatosságot, otthoni életet, közlekedést, városi életet elősegítő ötlettel, üzleti modellel rendelkeznek, és a piacra lépéshez szeretnének szakmai és anyagi támogatást kapni. Nevezhetnek pályázók energiahatékony, környezetkímélő épületekkel, a jövő generációját meghatározó projektekkel, és olyan vállalati, önkormányzati megoldásokkal, amelyek az innovatív energiafelhasználást, a fenntarthatóságot, környezetvédelmet és a megújuló energia használatát szolgálják.

A start-upokat, fiatal vállalkozókat, egyetemi csapatokat célzó „Ötlet” kategória különleges lehetőséget kínál, hiszen a szakmai zsűri döntése alapján a nyertes egy düsseldorfi start-up tréningen vehet részt. Ráadásul, ha itt jól szerepel a csapat, továbbjuthat egy 10.000 eurós támogatással járó, 3 hónapos, düsseldorfi üzletfejlesztési programba. Így a győztes nemcsak szakmai mentorok irányításával fejlesztheti tovább vállalkozását, hanem belépőt nyerhet nyugat-európai piacok meghódítására is.

A nyerteseket 2019 őszén, ünnepélyes díjátadó keretében hirdetik ki, ahol minden kategória győztese értékes nyereményt kap a díj mellé. A verseny fődíja, egy 100%-ban elektromos Nissan LEAF autó egyéves, ingyenes használata. Ezt az a pályázó viheti haza, akit a zsűri választ a legjobbnak.

A zsűri tagjai: Böszörményi-Nagy Gergely, a Brain Bar Budapest megalapítója és a Design Terminál vezetője; ifj. Chikán Attila, a Magyarországi Üzleti Tanács a Fenntartható Fejlődésért elnöke; D. Tóth Kriszta, a WMN főszerkesztője és az UNICEF nagykövete; dr. Grabner Péter, a Magyar Energetikai és Közmű-szabályozási Hivatal energetikáért felelős elnökhelyettese; Jamniczky Zsolt, az E.ON Hungária igazgatósági tagja, Inga Land, a düsseldorfi székhelyű E.ON :agile accelerator ügyvezető igazgatója; Salgó István, az ING szenior tanácsadója; Matthias Schmuderer, a nemzetközi Energy Globe Foundation által delegált energetikai szakértő, Szűcs Gábor, a Kék Bolygó Klímavédelmi Alapítvány kurátora. A Bíráló Bizottság elnöke idén is Ürge-Vorsatz Diána, Nobel-díjas klímakutató.

|  |  |  |
| --- | --- | --- |
| **Kategória** | **Kik nevezhetnek?** | **Kategóriadíj** |
| **Vállalat** | Vállalatok, kkv-k energia- és környezettudatos kezdeményezései nevezhetők. | 500.000 forint értékű nyeremény, mely a vállalkozás fenntarthatóságához, környezettudatosságához járul hozzá |
| **Önkormányzat** | Önkormányzatok energia- és környezettudatos kezdeményezései nevezhetők. | 3.000.000 forint értékű nyeremény, mely a település fejlesztéséhez fenntarthatóságához, környezettudatosságához járul hozzá |
| **Jövő generációja** | Azon szervezetek, amelyek a jövő generáció szemléletformálásán dolgoznak, és sikeres szemléletformáló programot tudnak nevezni. | 500.000 forint értékű okoseszköz csomag |
| **Épület** | Építészeti irodák, kivitelezők, akik fenntartható, energiatudatos épület megvalósításában vettek részt. | Projekttámogatás 1 millió forint értékben |
| **Egyéni kezdeményezés** | Magánszemélyek, akik saját háztartásukban vagy környezetükben hajtottak végre fenntartható beruházást, átalakítást vagy egyénileg vettek részt kezdeményezésben. | 500.000 forint értékű élelmiszer kiskereskedelmi ajándékutalvány |
| **Ötlet** | Induló cégek vagy már működő vállalkozások, elsősorban ilyen témákkal: smart home és smart city megoldások, e-mobilitás, fenntartható energiatermelés és energiahatékonyságot javító megoldások. | Továbbjutás az E.ON düsseldorfi :agile accelerator launchpad tréningjére, ahonnan a legjobbak bekerülhetnek egy üzletfejlesztési programba és elnyerhetik az ezzel járó 10.000 eurós támogatást |
| **Átfogó nyertes** | Az átfogó nyertest a szakmai zsűri választja ki a pályázatokból. | 100% elektromos Nissan LEAF gépjármű 1 éves ingyenes használata a Nissan Sales CEE felajánlásával |